Poésies de Marie de France (Roquefort)/Fable LXXIV
# Poésies de Marie de France (Roquefort)/Fable LXXIV

### FABLE LXXIV.

Une Singesse aleit mustrant A tutes Bestes sun Enfant, Si l’en teneïent tuit pur fole E par sanlant è par parole ; Tant k’a un Liun le mustra. Au commencier li demanda Se il est biax ; cil li a dit Qu’ains plus leide beste ne vit ; Porter li reuve en sa meisun E si recort ceste rèsun.10 Chascuns Houpix prise sa couwe Si s’esmerveille quele est souwe. Cele s’en vait triste et dolente, Un Ors encuntre en mi la sente ;

Li Ors s’estut, si l’esgarda Par cointise l’arèsonna. Voi-jeo, fet-il, illec l’Enfant Dunt les Bestes parolent tant, Qui tant parest pruz è gentilx ? Oïl, fet-ele, c’est mes filx.20 Baille le ça tant que jel’ bès, Qar gel’ wol véir de plus près. Cele li baille et l’Ors le prent Si l’a mengié hastiwement.

Pur ce ne devrait nus mustrer Sa priveté ne sun penser ; Car tel cose puet-hum joïr Qui ne fet mie à tuz plaisir. Par descuvrance vient grant max N’est pas li siècles tuz loiax.30

* ↑ Le Grand d’Aussy, Fabliaux, in-8ᵒ, tom. IV, p. 189.
* ↑ Chaque renard prise sa queue, il est glorieux qu’elle lui appartienne.
* ↑ Au milieu du chemin.
* ↑ S’arrêta.
* ↑ Il lui parla en termes apprêtés.
* ↑ Que je l’embrasse.
* ↑ J’ai voulu démontrer qu’on ne devoit pas découvrir ses affaires et ses secrets à des étrangers.
* ↑ Tant qu’au Lyon l’ala moustrer, Si li commance à demander Cis enfès est biax ; ce li a dit.
* ↑ Si dit à lui veschi l’enfant Que les bestes vont tant prisant Il est molt biaus ce m’est avis.
* ↑ A-tant s’enfuit hastivement.
